ג'ורג' עובדיה

ג'ורג' עובדיה (1920 – 27 ביוני 1996) היה במאי קולנוע ישראלי. ג'ורג' עובדיה נולד למשפחה אמידה של סוחרי עץ בבגדאד, עיראק. הוא למד בבית הספר האמריקאי בעיר, ולאחר שסיים את לימודיו החל לקנות ולהפיץ סרטים. בכסף שהרוויח קנה שני בתי קולנוע. בעקבות הקמת מדינת ישראל החרים הממשל את רכושם של יהודי המדינה ובכללו גם בתי הקולנוע של עובדיה. בשנת 1949 עלתה משפחתו לישראל, והוא עבר להתגורר באיראן. בשנים 1950–1964 היה פעיל כבמאי וכשחקן בתעשיית הסרטים האיראנית. בתקופה זו ביים 23 סרטי קולנוע. החל מ-1964 דילג בין איראן לבין ישראל, וב-1967 ביים את הסרט "הנחשקת" כהפקה איראנית-ישראלית משותפת. ב-1970 השתקע סופית בישראל. בשנות השבעים היה עובדיה אחד מהבמאים הפעילים ביותר בישראל. הוא ביים 13 סרטים שחלקם היו הצלחה קופתית אדירה, כמו הסרט "נורית", בו צפו 750,000 צופים. עם זאת, אהבת הקהל עמדה בניגוד מוחלט לעמדת מבקרי הקולנוע בישראל של שנות ה-70, שקטלו באכזריות את סרטיו (שהיוו חלק מז'אנר שכונה "סרטי בורקס") והאשימו אותו ברדידות תרבותית. "הייתי בטוח שאני נמצא בבגדאד או בדמשק", כתב המבקר אהרון דולב במעריב באוגוסט 1972, "כי 'נורית' הוא תוצר רדוד של מנטאליות מזרחית מפגרת. תוצר של תת-תרבות. עובדיה מאיים לטבע את כולנו במי-אפסיים של אינפנטיליות לבאנטינית". בין השחקנים הבולטים ששיחקו בסרטיו ניתן למצוא את אורי זוהר, יונה אליאן, דליה פרידלנד, תיקי דיין ופול ל. סמית'. כמו כן, התמיד בשילובם של זמרים פופולרים לאותה התקופה בתפקידים הראשיים, בין הזמרים הבולטים: ששי קשת, ירדנה ארזי, יגאל בשן, עפרה חזה, צביקה פיק, ניסים סרוסי, איתן מסורי ואבי טולדנו. שיריהם של אותם זמרים ששולבו בסרטים, קובצו לאחר מותו בשנת 1996 לכדי אלבום בהוצאת הד ארצי שנקרא: "קרוב ורחוק, השירים היפים מסרטיו של ג'ורג' עובדיה". בהמשך יצר את "נורית 2" (1983) ו"הדודה מארגנטינה" (1983). סרטים אלו לא הצליחו מבחינה קופתית בקולנוע בשונה משאר סרטיו, שלמרות אי קבלתם על ידי מבקרי הקולנוע הצליחו להביא קהל רב לבתי הקולנוע. אחיו של ג'ורג' עובדיה, אברהם עובדיה, היה משורר מוכר בשפה הערבית. ג'ורג' עובדיה נפטר ב-1996 ונטמן בבית העלמין ירקון. הוא הותיר אחריו שתי בנות ובן. לאחר מותו של עובדיה, כתב מבקר הקולנוע אורי קליין כי הוא לא זכה ביחס הראוי לו, והיה קורבן של מלחמת תרבות בין מזרחים לאשכנזים. במהלך השנים הפכו סרטיו של עובדיה לסרטי פולחן מצליחים, בדומה לרוב סרטי הבורקס, וגם האקדמיה החלה לעסוק בתרומתו לקולנוע הישראלי ובאופן שבו שיקפו סרטיו את המתח העדתי בישראל. הנחשקת (1967) - בימוי אריאנה (1971) - בימוי ותסריט פישקה במילואים (1971) - בימוי נחצ'ה והגנרל (1972) - בימוי נורית (1972) - בימוי, תסריט והפקה קוראים לי שמיל (1973) - בימוי והפקה שרית (1974) - בימוי, תסריט והפקה יום הדין (1974) - בימוי והפקה רחוב 60 (1976) - בימוי ותסריט בדרנית בחצות (1977) - בימוי, תסריט והפקה נערת הפרברים (1979) - בימוי נורית 2 (1983) - בימוי, תסריט והפקה הדודה מארגנטינה (1984) - בימוי והפקה מדיה וקבצים בנושא ג'ורג' עובדיה בוויקישיתוף ג'ורג' עובדיה, במסד הנתונים הקולנועיים IMDb (באנגלית) ג'ורג' עובדיה, במסד הנתונים הקולנועיים KinoPoisk (ברוסית) ג'ורג' עובדיה, באתר ארכיון הסרטים הישראלי בסינמטק ירושלים ואז הגיעה עפרה, באתר ynet, 5 במרץ 2009 רחל פורמן אלבז, ישיבה מזרחית, באתר הארץ, 18 באפריל 2011 גילי איזיקוביץ, הממסד חולק כבוד סוף סוף לג'ורג' עובדיה, הבמאי הכי דחוי של תעשיית הקולנוע הישראלית, באתר הארץ, 18 בספטמבר 2015 אילן שאול, ‏מההצלחה של "נורית" ועד הכישלונות: השיחות הגנוזות עם ג'ורג' עובדיה, באתר מעריב אונליין, 23 ביוני 2018 "לא ישב להם טוב שהוא מזרחי": 27 שנים למותו של הבמאי הישראלי ג'ורג' עובדיה | שי גולדן בריאיון עם בנו, סרטון בערוץ "עכשיו 14", באתר יוטיוב (אורך: 06:41) "ג'ורג' עובדיה" - פרק בפודקאסט "טראשטוק", בהגשת גילי פורת ושני קיניסו ג'ורג' עובדיה באתר GRAVEZ